SL Uradni list Evropske unije C 432/12

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 432/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„VLAAMSE LAURIER“

Št. ES: BE-PGI-0005-01125-2.7.2013

ZGO ( X ) ZOP ( )

1. Ime

„Vlaamse Laurier“

2. Država članica ali tretja država

Belgija

3. Opis kmetijskega proizvoda ali živila

3.1 Vrsta proizvoda

Skupina 3.5 Cvetje in okrasne rastline

3.2 Opis proizvoda, za katerega se uporablja ime iz točke 1

Rastlina „Vlaamse Laurier“ je lovorovo drevo ali grm, pripravljen za prodajo, iz roda Laurus nobilis, druž. Lauracea, in njegovi kultivarji. Rastlina „Vlaamse Laurier“ je stara vsaj pet let in simetrično obrezana v različne geometrijske oblike.

Ima nepoškodovano steblo in čudovite zelene liste brez vidnih ostankov. Lovor ima kompaktno rast in kratke internodije (tj. prostore med dvema brstoma).

Rastlina „Vlaamse Laurier“ je zasajena na sredino čistega lončka, s čistim substratom in zadostnim robom za zalivanje, lovor na steblu pa nima talnih poganjkov.

Po 5 letih ima rastlina naslednje minimalne mere:

— stožci in stožci na steblu: vsaj 80 cm višine,

— krogle in krogle na steblu: vsaj 30 cm premera,

— stebri in drugi geometrijski liki: vsaj 80 cm višine,

— oblike špalirja: vsaj 80 cm višine,

— prepletena in zvita stebla: krogle vsaj 30 cm premera.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

Celotno gojenje rastline „Vlaamse Laurier“, od priprave potaknjencev do končnega proizvoda, je treba izvajati na opredeljenem geografskem območju.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Oznaka mora vsebovati registrirano ime „Vlaamse Laurier“ in logotip ZGO.

4. Jedrnata opredelitev geografskega območja

Območje proizvodnje rastline „Vlaamse Laurier“ je omejeno na upravne okraje Bruges, Gent, Eeklo, Roeselare in Tielt v belgijskih provincah Zahodna in Vzhodna Flamska.

5. Povezava z geografskim območjem

Geografsko poreklo rastline „Vlaamse Laurier“ močno vpliva na njeno določeno kakovost. Znanje lokalnih pridelovalcev, ki se je razvijalo več stoletij, in lokalno podnebje sta lovorju dala poseben značaj. Sloves proizvoda dokazuje število izvoženih rastlin, visoka maloprodajna cena in dejstvo, da je rastlina razstavljena na številnih uglednih prireditvah.

5.1 Posebnosti geografskega območja

Morsko podnebje

Zaradi bližine Severnega morja, ki ga segreva Zalivski tok iz Atlantika, in zaradi prevladujočih zahodnih in jugozahodnih vetrov ima območje blago morsko podnebje. Za to zmerno morsko podnebje so značilna hladna (v povprečju 20 °C) in vlažna poletja ter sorazmerno blage in vlažne zime.

Pridelovalci spomladi, poleti in jeseni kar najbolje izkoriščajo gojenje na prostem, saj to zagotavlja uravnoteženo rast, kompaktnejšo kot v južnejših državah, kjer te rastline zaradi višjih temperatur rastejo v obilju. Rastline „Vlaamse Laurier“ so bolj odporne na mraz (ne pa na zmrzal) kot lovori, ki rastejo v južnih državah.

Jeseni se rastline spravijo v zaprte prostore, da se zaščitijo pred poškodbami zaradi zmrzali. Rastline pozimi počivajo, medtem ko v južnejših državah rastejo praktično vse leto. Med 5-letnim obdobjem rasti in tudi po njem se zaradi blagega morskega podnebja izognejo previsokim ali prenizkim temperaturam. To rastlini „Vlaamse Laurier“ daje visoko kakovost. Botanika Dodoens in Lobelius sta že v 16. stoletju poročala, da lovor v tej regiji zelo dobro uspeva: „Lovorova drevesa obilno rastejo v Španiji in drugih vročih deželah. Na Nizozemskem so posajena v vrtovih, pozimi pa so skrbno zaščitena pred mrazom, razen v Zelandiji in ob morju, kjer je zemlja slana.“

Lokalno znanje

Znanje, s katerim lokalni pridelovalci gojijo rastline „Vlaamse Laurier“, igra ključno vlogo pri določeni kakovosti končnega proizvoda. Lovor na Flamskem že več kot 500 let gojijo iz potaknjencev namesto iz semen. Posledica tega so potomci, ki so kloni in imajo tako isti genotip in fenotip. Dolgoročna in skrbna izbira v drevesnicah omogoča, da pridelovalci rastline „Vlaamse Laurier“ dobavljajo zelo enotne rastline. Pridelovalci vsako leto izberejo potaknjence, ki najbolje rastejo in so najbolj razvejani, imajo najprivlačnejšo temnozeleno barvo in najbolje uspevajo v blagem morskem podnebju.

Rastlina „Vlaamse Laurier“ se goji v lončkih in se redno presaja, kar je odvisno od razmerja med lončkom in rastlino, dosežene rasti in količine substrata, ki je na voljo. To omeji obseg korenin in tudi rast rastline, zaradi česar jo je lažje oblikovati.

Po enem letu se pridelovalci glede na rast in razvejanost odločijo, katere rastline so primerne za katero vrsto obrezovanja.

Obrezovanje je bistveni del gojenja rastline „Vlaamse Laurier“, tako za oblikovanje rastline kot tudi za ustvarjanje krajših internodijev. Treba je razlikovati med zimskim in poletnim obrezovanjem. Med zimskim obrezovanjem rastlina dobi značilno simetrično in geometrijsko obliko. Poletno obrezovanje je odvisno od tega, kako bujna je rast in če je treba izboljšati kakovost. Poletno obrezovanje zagotovi, da se veje dobro delijo, s čimer rastline dobijo privlačno polno obliko.

Dejstvo, da 95 % teh drevesnic goji le to vrsto lovora, je edinstveno na svetu. Visoka stopnja specializacije izvira iz 17. stoletja, najprej na Zahodnem Flamskem, na območju Brugesa, nato pa tudi na Vzhodnem Flamskem. Lovor se v ostalih delih Belgije ni nikoli gojil.

Pred prvo svetovno vojno je bilo v regiji približno 100 pridelovalcev lovora, katerih glavni pridelek je bila rastlina „Vlaamse Laurier“. Leta 1996 je bila ustanovljeno združenje rastline „Vlaamse Laurier“. Število drevesnic se je zmanjšalo, tako da jih je danes aktivnih približno 15, vsaka od njih pa v povprečju goji 15 000 do 20 000 rastlin.

5.2 Posebnosti proizvoda

Zaradi lokalnega znanja specializiranih pridelovalcev in blagega morskega podnebja je rastlina „Vlaamse Laurier“ eden najboljših proizvodov gojenja okrasnih rastlin na Flamskem. Način proizvodnje zagotavlja, da je rastlina „Vlaamse Laurier“ v skladu z opisom iz točke 3.2.

Rastlina „Vlaamse Laurier“ ima naslednje značilnosti:

— dejstvo, da je gojena iz potaknjencev, kar jo naredi zelo enotno,

— enakomerna in kompaktna rast,

— dobra razvejanost in kratki internodiji,

— temnozeleni listi,

— simetrično obrezovanje, ki ji daje geometrijsko obliko (stožci, krogle, stebri itd.),

— odpornost na mraz.

5.3 Vzročna povezava geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Povezava geografskega območja z določeno kakovostjo rastline „Vlaamse Laurier“

Morsko podnebje na tem geografskem območju in znanje lokalnih pridelovalcev, ki se je prenašalo iz roda v rod, zagotavljata določeno kakovost proizvoda. Zmerne poletne in zimske temperature povzročijo, da so rastline bolj kompaktne in simetrične kot lovori, ki rastejo na jugu. Njihova enotnost je posledica načina proizvodnje s potaknjenci. Intenzivna in skrbna metoda obrezovanja daje rastlini „Vlaamse Laurier“ značilno simetrično obliko (krogle, stožci, stebri itd.) z dobro razvejanostjo in kratkimi internodiji.

Povezava geografskega območja s slovesom rastline „Vlaamse Laurier“

Dejstvo, da je trenutno 90 % letne proizvodnje izvožene in da je rastlina „Vlaamse Laurier“ 30 do 40 % dražja kot lovor iz drugih držav, dokazuje, da je rastlina „Vlaamse Laurier“ dobro poznana in slavna izven svojega geografskega območja. Pridelovalci svojo najdragocenejšo (najstarejšo) rastlino „Vlaamse Laurier“ dajejo v najem kot okrasno rastlino za prireditve, kot je bilo svetovno prvenstvo v nogometu v Nemčiji leta 2006 ali labirint iz lovorov za Tommyja Hilfigerja v Amsterdamu. Rastlina „Vlaamse Laurier“ se nahaja tudi na danskem in belgijskem dvoru, v Cartierjevi hiši v Sankt Peterburgu, prostorih dražbene hiše Christie’s v Parizu in Madonninem zasebnem bivališču v Združenem kraljestvu. Stranke iz severnih držav raje izberejo rastlino „Vlaamse Laurier“ kot druge lovore, ker je odporna na mraz.

Rastlina „Vlaamse Laurier“ v Belgiji redno zbuja pozornost, na primer leta 2010, ko je najslavnejši belgijski cvetlični aranžer Daniël Ost na glavnem trgu v Brugesu postavil lovorov vrt, ki ga je obiskalo 80 000 ljudi. Leta 2013 je bil trg Grand Place v Bruslju okrašen z rastlinami „Vlaamse Laurier“.

Sklic na objavo specifikacije

(člen 5(7) Uredbe (ES) št. 510/2006 (3))

http://lv.vlaanderen.be/nlapps/data/docattachments/Vlaamse%20laurier.pdf

ali

www.vlaanderen.be/landbouw → beleid → kwaliteitssystemen → Europese kwaliteitssystemen → vlaamse dossiers

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.